MT Il-Ġurnal Uffiċjali tal-Unjoni Ewropea CE 4/34

Il-Ħamis 25 ta' Marzu 2010

L-effetti tal-kriżi ekonomika u finanzjarja dinjija fuq il-pajjiżi li qed jiżviluppaw u fuq il-kooperazzjoni għall-iżvilupp

P7_TA(2010)0089

Riżoluzzjoni tal-Parlament Ewropew tal-25 ta' Marzu 2010 dwar l-effetti tal-kriżi ekonomika u finanzjarja globali fuq il-pajjiżi li qed jiżviluppaw u fuq il-kooperazzjoni għall-iżvilupp (2009/2150(INI))

2011/C 4 E/06

Il-Parlament Ewropew,

wara li kkunsidra s-samit tal-G20 li sar f'Pittsburgh mill-24 sal-25 ta' Settembru 2009 u s-samit tal-G20 li sar f'Londra fit-2 ta' April 2009,

wara li kkunsidra s-samit tal-G8 li sar f'L'Aquila, l-Italja, mit-8 sal-10 ta' Lulju 2009,

wara li kkunsidra d-Dikjarazzjoni tal-Millennju tan-Nazzjonijiet Uniti tat-8 ta' Settembru 2000, li tistipula l-Objettivi tal-Millenju għall-Iżvilupp (MDGs) bħala objettivi stabbiliti b'mod konġunt mill-komunità internazzjonali, fost affarijiet oħra, għall-eliminazzjoni tal-faqar u l-ġuħ,

wara li kkunsidra l-Kunsens Ewropew dwar l-Iżvilupp (1) u l-Kodiċi ta' Kondotta tal-UE dwar il-Komplementarjetà u d-Diviżjoni tax-Xogħol fil-Politika tal-Iżvilupp (2),

wara li kkunsidra l-Kunsens ta' Monterrey, adottat mill-Konferenza Internazzjonali dwar l-Iffinanzjar għall-Iżvilupp li saret f'Monterrey, il-Messiku, mit-18 sat-22 ta' Marzu 2002,

wara li kkunsidra d-Dikjarazzjoni ta' Pariġi dwar l-Effettività tal-Għajnuna u l-Aġenda għall-Azzjoni ta' Akkra,

wara li kkunsidra r-rapport tal-Fond Monetarju Internazzjonali bl-isem “The implications of the Global Financial Crisis for Low-Income Countries - An Update” li ġie ppubblikat f'Settembru 2009,

wara li kkunsidra r-rapport tal-Fond Monetarju Internazzjonali bl-isem “Global Economic Outlook - Sustaining the Recovery” li ġie ppubblikat f'Ottubru 2009,

wara li kkunsidra r-rapport tal-FMI intitolat “World Economic Outlook Update” (Aġġornament tal-Perspettivi tal-Ekonomija Mondjali) ippubblikat f'Jannar 2010,

wara li kkunsidra r-rapport tal-Bank Dinji bl-isem “Protecting Progress: The Challenge Facing Low-Income Countries in the Global Recession” li ġie ppubblikat f'Settembru 2009,

wara li kkunsidra r-rapport tal-Bank Dinji bl-isem “Global Development Finance: Charting a Global Recovery 2009” li ġie ppublikat f'Ġunju 2009,

wara li kkunsidra r-rapport tal-Bank Dinji bl-isem “Global Economic Prospects – Crisis, Finance and Growth” ippubblikat f'Jannar 2010,

wara li kkunsidra r-Rapport Ewropew dwar l-Iżvilupp tal-2009 bl-isem “Overcoming Fragility in Africa - Forging a New European Approach” li ġie ppubblikat f'Ottubru 2009,

wara li kkunsidra l-istudju mħejji mill-kumpanija ta' konsulenza HTSPE jismu “The Aid Effectiveness Agenda: Benefits of a European Approach”, ikkummissjonat mill-Kummissjoni u ppubblikat f'Ottubru 2009,

wara li kkunsidra r-rapport mill-Grupp ta' Ħidma tan-Nazzjonijiet Uniti bl-isem “Strengthening the Global Partnership for Development in a Time of Crisis” li ġie ppubblikat f'Settembru 2009,

wara li kkunsidra r-rapport tal-UNCTAD intitolat “Trade and Development Report, 2009” (Rapport dwar il-Kummerċ u l-Iżvilupp, 2009) ippubblikat f'Settembru 2009,

wara li kkunsidra r-rapport tal-UNCTAD bl-isem “The Least Developed Countries Report 2009: The State and Development Governance”,

wara li kkunsidra r-riżoluzzjoni tiegħu tas-26 ta' Novembru 2009 dwar is-Samit tal-FAO u s-sigurtà tal-ikel (3),

wara li kkunsidra r-riżoluzzjoni tiegħu tat-8 ta' Ottubru 2009 dwar l-effetti tal-kriżi finanzjarja u ekonomika dinjija fuq il-pajjiżi li qed jiżviluppaw u fuq il-kooperazzjoni għall-iżvilupp (4),

wara li kkunsidra s-seduta ta' smigħ tiegħu dwar l-effetti tal-kriżi finanzjarja dinjija fuq il-pajjiżi li qed jiżviluppaw u l-kooperazzjoni għall-iżvilupp li saret fl-10 ta' Novembru 2009 u b'mod partikolari l-kontribut tal-Professur Guttorm Schjelderup dwar il-flussi tal-flus illegali u r-rifuġji fiskali,

wara li kkunsidra r-riżoluzzjoni tiegħu tat-8 ta' Ottubru 2009 dwar is-Samit tal-G20 li sar f'Pittsburgh mill-24 sal-25 ta' Settembru 2009 (5),

wara li kkunsidra r-riżoluzzjoni tiegħu tal-25 ta' Marzu 2009 dwar ir-Rapporti Annwali tal-2007 tal-Bank Ewropew tal-Investiment u tal-Bank Ewropew għar-Rikostruzzjoni u l-Iżvilupp (6),

wara li kkunsidra r-riżoluzzjoni tiegħu tas-16 ta' Frar 2006 dwar l-istrumenti finanzjarji l-ġodda għall-iżvilupp fil-kuntest tal-Objettivi tal-Millenju (7),

wara li kkunsidra r-riżoluzzjoni komuni adottata mill-Assemblea Parlamentari Konġunta AKP-UE fit-3 ta' Diċembru 2009 f'Luwanda dwar l-impatt tal-kriżi finanzjarja fuq l-Istati tal-AKP,

wara li kkunsidra s-sentenza tal-Qorti tal-Ġustizzja tas-6 ta' Novembru 2008 dwar il-bażi legali tad-Deċiżjoni 2006/1016/KE (8),

wara li kkunsidra d-Direttiva 2009/29/KE tal-Parlament Ewropew u tal-Kunsill tat-23 ta' April 2009 li temenda d-Direttiva 2003/87/KE għat-titjib u l-estensjoni tal-iskema Komunitarja għall-iskambju ta' kwoti ta' emissjonijiet ta' gassijiet serra (9),

wara li kkunsidra l-komunikazzjoni tal-Kummissjoni tat-8 ta' April 2009 bl-isem “Appoġġ lill-pajjiżi li qed jiżviluppaw biex ilaħħqu mal-kriżi” (COM(2009)0160),

wara li kkunsidra d-dokument ta' ħidma tal-Kummissjoni tal-5 ta' April 2005 bl-isem “New Sources of Financing for Development: A Review of Options” (SEC(2005)0467),

wara li kkunsidra l-konklużjonijiet tal-Kunsill għall-Affarijiet Ġenerali u r-Relazzjonijiet Esterni tat-18 u d-19 ta' Mejju 2009 dwar l-appoġġ li għandu jingħata lill-pajjiżi li qed jiżviluppaw biex ilaħħqu mal-kriżi,

wara li kkunsidra l-komunikazzjoni tal-Kummissjoni tal-15 ta' Settembru 2009 intitolata “Koerenza tal-Politiki għall-Iżvilupp – L-Istabbiliment ta' qafas ta' politika għall-approċċ uniku tal-Unjoni” (COM(2009)0458), il-konklużjonijiet tal-Kunsill għall-Affarijiet Ġenerali u r-Relazzjonijiet Esterni tas-17 ta' Novembru 2009 dwar il-Koerenza fil-Politiki għall-Iżvilupp u l-Qafas Operattiv għall-Effikaċja tal-Għajnuna,

wara li kkunsidra l-Konferenza tan-Nazzjonijiet Uniti dwar il-Kriżi Finanzjarja u Ekonomika Dinjija u l-impatt tagħha fuq l-iżvilupp u l-approvazzjoni tal-Assemblea Ġenerali tan-Nazzjonijiet Uniti tar-riżultati tal-konferenza permezz tar-Riżoluzzjoni 63/303 tad-9 ta' Lulju 2009,

wara li kkunsidra l-Konferenza dwar l-Iffinanzjar Innovattiv li saret f'Pariġi mit-28 sad-29 ta' Mejju 2009 u l-Konferenza Internazzjonali dwar l-Iffinanzjar għall-Iżvilupp li saret f'Doha mit-28 ta' Novembru sat-2 ta' Diċembru 2008,

wara li kkunsidra r-rakkomandazzjonijiet tal-Kummissjoni tal-Esperti tal-President tal-Assemblea Ġenerali tan-Nazzjonijiet Uniti dwar ir-Riformi tas-Sistema Monetarja u Finanzjarja Internazzjonali li ġew ippubblikati f'Marzu 2009,

wara li kkunsidra l-Artikolu 48 tar-Regoli ta' Proċedura,

wara li kkunsidra r-rapport tal-Kumitat għall-Iżvilupp u l-opinjonijiet tal-Kumitat għall-Kummerċ Internazzjonali u tal-Kumitat għall-Affarijiet Ekonomiċi u Monetarji (A7-0034/2010),

A. billi l-ekonomiji emerġenti u dawk li qed jiżviluppaw espandew bi 2.1 % biss fl-2009 f'paragun ma' rata ta' tkabbir ta' 6.1 % fl-2008,

B. billi l-kummerċ globali tal-merkanzija huwa mistenni li jonqos bi 17 % fl-2009, filwaqt li l-investiment fil-kummerċ u fl-infrastruttura qed jiddgħajjef bħala konsegwenza tal-kriżi finanzjarja, u billi l-pajjiżi l-inqas żviluppati kienu partikolarment milquta mill-kriżi,

C. billi l-istituzzjonijiet finanzjarji internazzjonali qed iġebbdu r-riżorsi tagħhom biex ilaħħqu mal-ħtiġiet tal-pajjiżi li qed jiżviluppaw u se jkollhom iħabbtu wiċċhom ma' restrizzjonijiet gravi fuq is-self, sakemm ma jagħmlux rakkolta ta' kapitali,

D. billi l-effetti tal-globalizzazzjoni fuq il-pajjiżi li qed jiżviluppaw u li għandhom dħul medju ma għandhomx jiġu injorati,

E. billi l-qabżiet fir-regolamentazzjoni, is-superviżjoni u l-kontroll tas-settur finanzjarju, in-nuqqasijiet fil-mekkaniżmi tas-superviżjoni u tal-allerta ċeleri li hemm bħalissa, kif ukoll ċerti politiki tal-istituzzjonijiet finanzjarji internazzjonali, ikkawżaw u aċċelleraw kriżi sistemika ta' dimensjonijiet dinjin, li teħtieġ reviżjoni tal-paradigmi eżistenti, li għandha tinkludi l-kumpens u l-qsim tal-piżijiet internazzjonali,

F. billi r-rifuġji fiskali joffru post fejn jinħbew il-flus, filwaqt li jipprovdu inċentivi li jagħmlu ħsara lill-governanza tajba b'mod partikolari fit-tassazzjoni u fl-istat tad-dritt; billi l-flussi illegali tal-kapital minn pajjiżi li qed jiżviluppaw huma stmati li jammontaw għal bejn USD 641 u 941 biljun, u b'hekk jikkorrispondu għal madwar għaxar darbiet l-għajnuna dinjija għall-iżvilupp,

G. billi l-korruzzjoni dinjija ormaj laħqet il-50 biljun dollaru Amerikan, skont ir-Rapport Annwali 2008 tat-Transparency International, li jiġi kważi daqs nofs il-volum totali ta' APS dinjin u tal-investimenti neċessarji għalbiex ikunu żgurati l-objettivi fil-qasam tal-ilma għax-xorb u għall-iġjene pubblika,

H. billi l-Unjoni Ewropea hija l-ikbar donatur tal-għajnuna billi tipprovdi madwar 60 % tal-flussi tal-għajnuna globali fl-2008, filwaqt li l-Kummissjoni qed tipprevedi li se jkun hemm USD 22 biljun inqas f'impenji tal-Għajnuna Uffiċjali għall-Iżvilupp fl-2009,

I. billi d-deklin fl-output tal-ekonomiji avvanzati miġjub mill-kriżi globali, inevitabbilment se jwassal għal waqgħa fil-volum tal-ODA fi zmien meta l-assistenza esterna hija ta' importanza assoluta għall-pajjiżi li qed jiżviluppaw,

J. billi tista' tgħid l-impennji kollha tal-UE (99 %) huma kollha anteċedenti; EUR 8.8 biljun huma frontloaded, li jfisser li hemm il-periklu li jkun hemm anqas assistenza għall-iżvilupp fis-snin li ġejjin,

K. billi approċċ Ewropew għall-Effettività tal-Għajnuna jista' jġib gwadanni fl-effiċjenza li jammontaw għal bejn EUR 3 u -6 biljun fis-sena għall-perjodu bejn l-2010 u l-2015,

1. Huwa konxju sew mill-fatt li f'dawn l-aħħar sentejn kien hemm kriżi dinjija waħda wara l-oħra (il-kriżi tal-ikel, enerġitika, finanzjarja, dik ekonomika, u soċjali) li għandhom impatti gravi fuq il-pajjiżi industrijalizzati u emerġenti, imma għandhom ukoll konsegwenzi devastanti għall-gruppi foqra tal-popolazzjoni fil-pajjiżi li qed jiżviluppaw, b'iktar minn 200 miljun ħaddiem li ġew esposti għall-faqar estrem fid-dinja kollha u iktar minn wieħed minn sest mill-popolazzjoni tad-dinja li qed ibati l-ġuħ;

2. Jisħaq fuq il-fatt li l-UE għandha l-obbligu li tgħin lill-pajjiżi li qed jiżviluppaw biex jiffaċċaw il-piżijiet tal-kriżi ekonomika globali u tat-tibdil fil-klima, piżijiet li mhumiex responsabbli għalihom huma; iħeġġeġ lill-Istati Membri illi, f'dan is-sens, jonoraw bis-sħiħ l-impennji tagħhom tal-ODA f'dak li għandu x'jaqsam mal-pajjiżi li qed jiżviluppaw;

3. Jitlob li jissaħħu l-impenji biex jinkisbu l-Għanijiet tal-Millenju għall-Iżvilupp sal-2015 u jitlob li jkun hemm azzjoni kkoordinata ikbar fid-dawl tar-reviżjoni tal-2010 tal-Għanijiet tal-Millenju għall-Iżvilupp; jistieden lill-Istati Membri kollha biex juru l-appoġġ massimu tagħhom għas-Samit tan-Nazzjonijiet Uniti dwar l-Għanijiet ta' Żvilupp tal-Millennju fl-2010 u biex jiftiehmu bejniethom dwar pożizzjoni komuni f'din il-perspettiva;

4. Jitlob lill-Istati Membri biex jonoraw bis-sħiħ l-impenji tagħhom tal-Għajnuna Uffiċjali għall-Iżvilupp (ODA) kemm fil-livell bilaterali u kemm f'dak multilaterali;

5. Jitlob lill-Istati Membri biex iżidu l-volumi tagħhom tal-Għajnuna Uffiċjali għall-Iżvilupp sabiex jilħqu l-mira kollettiva tagħhom ta' 0.56 % tal-Għajnuna Uffiċjali għall-Iżvilupp/Dħul Gross Nazzjonali sal-2010 u l-mira ta' 0.7 % tal-Għajnuna Uffiċjali għall-Iżvilupp/Dħul Gross Nazzjonali sal-2015; jitlob, barra minn hekk, li dawn iħaffu l-isforzi tagħhom biex itejbu l-effettività tal-għajnuna billi jimplimentaw id-Dikjarazzjoni ta' Pariġi u l-Aġenda għall-Azzjoni ta' Akkra billi jikkoordinaw aħjar l-azzjonijiet tagħhom bejniethom, itejbu l-prevedibilità u s-sostenibilità tal-mekkaniżmi tal-għajnuna, jaċċelleraw ir-ritmu tal-forniment tal-għajnuna, iħollu l-irbit tal-għajnuna u jżidu l-kapaċità ta' assorbiment tal-benefiċjarji tal-għajnuna; jappoġġa l-inizjattiva internazzjonali l-ġdida għat-trasparenza tal-għajnuna, li għandha l-għan li ttejjeb id-disponibilità u l-aċċessibilità tal-informazzjoni dwar l-għajnuna, u b'hekk titkabbar il-leġittimità tagħha u jkun possibbli li jkun iggarantit li tkun utilizzata bl-aktar mod effikaċi biex jiġi miġġieled il-faqar; jistieden lill-Istati Membri kollha li għadhom ma ħaddnux din l-inizjattiva biex dan jagħmluh;

6. Jisħaq li hu imperattiv li jiġu sodisfatti l-impenji tal-Għajnuna Uffiċjali għall-Iżvilupp imma dan għadu mhux biżżejjed biex tiġi trattata l-urġenza tal-azzjonijiet ta' żvilupp u jtenni s-sejħa tiegħu lill-Kummissjoni biex tippromwovi b'mod attiv l-istrumenti innovattivi ta' finanzjament tal-iżvilupp li diġà jeżistu u biex twettaq l-identifikazzjoni urġenti ta' sorsi innovattivi addizzjonali;

7. Jinnota bi tħassib it-tnaqqis fl-isforzi tal-Għajnuna Uffiċjali għall-Iżvilupp favur is-saħħa pubblika, b'mod partikolari d-drittijiet tas-saħħa sesswali u riproduttiva, li huma ta' importanza fundamentali biex jintlaħqu l-Għanijiet ta' Żvilupp tal-Millennju; jinnota li ħaddiema b'saħħithom huma prekondizzjoni għall-iżvilupp ekonomiku;

8. Jistieden lill-Kummissjoni biex tissokta bir-riforma tal-kooperazzjoni internazzjonali għall-iżvilupp;

9. Jisħaq li r-riforma kontinwa tal-arkitettura tal-għajnuna internazzjonali m'għandhiex tkun pass lura f'dak li nkiseb s'issa għall-iżvilupp u m'għandhiex taġixxi ta' żona ta' ambigwità għall-Istati Membri biex jerġgħu lura mill-wegħdiet tagħhom;

10. Huwa tal-fehma li l-volum tal-finanzjament tal-għajnuna għall-iżvilupp waħdu ma jipprovdix bażi suffiċjenti biex jiġu ġġudikati l-effikaċja u l-effiċjenza tal-miżuri tal-Unjoni Ewropea tal-għajnuna għall-iżvilupp;

11. Huwa tal-fehma li għandha tibqa' tingħata prijorità biex tintgħeleb il-kriżi finanzjarja u ekonomika;

12. Jenfasizza l-ħtieġa li l-għajnuna tibqa' tingħata u li kostantement tiġi adattata għal realtajiet u ċirkostanzi ġodda;

13. Jenfasizza li l-kriżi ekonomika dinjija kkawżat il-ħtieġa ta' kooperazzjoni msaħħa għall-iżvilupp f'dak li għandu x'jaqsam kemm mal-kwantità kif ukoll mal-kwalità;

14. Jisħaq fuq il-fatt li n-nixfa tal-kreditu, l-inċertezza kkawżata miċ-ċiklu depressjonarju u l-waqgħa fil-kummerċ internazzjonali, l-investiment u l-ħlasijiet li l-ħaddiema migranti jibagħtu lura lejn il-pajjiżi tal-oriġini tagħhom huma l-kanali li permezz tagħhom il-kriżi għaddiet mill-pajjiżi żviluppati lejn dawk li qed jiżviluppaw, u li f'dawn l-oqsma kollha, l-Unjoni għandha bżonn tadotta inizjattivi u tasserixxi l-preżenza tagħha fix-xena internazzjonali b'mod konċertat, komprensiv u koerenti;

15. Jistieden lill-Kunsill u l-Kummissjoni biex, huma u jimmonitorjaw il-politiki u l-istrumenti tagħhom ta' kooperazzjoni għall-iżvilupp, joqogħdu attenti wkoll li jimminimizzaw il-konsegwenzi mhux intenzjonali fuq l-ekonomiji tal-pajjiżi li qed jiżviluppaw, bħalma huma ż-żieda tad-dipendenza fuq trasferimenti tal-għajnuna għall-iżvilupp b'effetti negattivi fuq it-tkabbir, il-pagi u l-impjiegi, u l-ħolqien ta' strutturi li huma rent-seeking u l-korruzzjoni;

16. Jistieden lill-Kunsill u l-Kummissjoni biex itejbu l-koordinazzjoni tal-kooperazzjoni bilaterali u multilaterali għall-iżvilupp, ġaladarba dan huwa wieħed mill-fatturi ewlenin li jdgħajjef l-effikaċja tal-għajnuna għall-iżvilupp;

17. Jirrikonoxxi li l-lakuni fir-regolamentazzjoni, is-superviżjoni u l-kontroll tas-settur finanzjarju, kif ukoll ċerti politiki tal-istituzzjonijiet finanzjarji, ma ppermettewx li tiġi evitata l-kriżi, u minflok kabbru l-effetti negattivi tagħha; jissottolinja li, għall-kuntrarju ta' dak li ġara fil-pajjiżi żviluppati, dawn il-kundizzjonijiet naqqsu radikalment il-kapaċità tal-pajjiżi li qed jiżviluppaw li jirreaġixxu għan-nuqqas ta' progress ekonomiku bl-adozzjoni ta' miżuri baġitarji ta' rilanċ;

18. Jisħaq fuq il-fatt li l-kriżi ekonomika u finanzjarja trid tingħata risposta komprensiva, li l-ebda istituzzjoni finanzjarja, taqsima tas-suq jew ġurisdiżżjoni ma għandhom ikunu eżentati minn regolamentazzjoni jew sorveljanza, u li t-trasparenza u r-responsabbiltà tal-partijiet kollha għandhom ikunu l-pedament ta' tip ġdid ta' governanza finanzjarja internazzjonali;

19. Jilqa' t-titjib tal-faċilitajiet imtejba ta' self għall-pajjiżi bi dħul baxx li qed jagħtu l-Istituzzjonijiet Finanzjarji Internazzjonali b'livell ogħla ta' infiq favur il-foqra u b'enfasi fuq it-tnaqqis tal-faqar u nfiq favur li jkun iffinanzjat it-tkabbir fil-pajjiżi li qed jiżviluppaw; jiddikjara li huwa preokkupat ħafna bir-riskju u t-theddida taż-żieda tal-indebitament tal-pajjiżi li qed jiżviluppaw u li jista' jkun hemm kriżi ġdida għall-vijabilità ta' dawn il-pajjiżi; jitlob lill-gvernijiet li jgħaddu malajr kemm jista' jkun għar-riformi tal-istituzzjonijiet finanzjarji internazzjonali;

20. Jitlob lill-Kummissjoni Ewropea tistudja l-applikazzjoni tal-proposta tal-Bank Dinja għal vulnerability fund destinat li jiffinanzja s-sigurtà alimentari, il-protezzjoni soċjali u l-iżvilupp uman;

21. Jitlob lill-mexxejja tal-G20 biex jaġixxu, mingħajr dewmien, fuq l-impenji li saru fis-samit ta' Settembru 2009 f'Pittsburgh biex tiġi riformata l-arkitettura tal-iżvilupp dinji u, fi ħdan dan il-qafas, biex jiddedikaw mill-inqas 5 % mill-ishma tal-kwota tal-Fond Monetarju Internazzjonali għall-ekonomiji emerġenti u li qed jiżviluppaw u mill-inqas 3 % mill-ishma ta' votazzjoni tal-Bank Dinji għall-pajjiżi li qed jiżviluppaw u li jinsabu fi tranżizzjoni;

22. Jenfasizza l-ħtieġa ta' riforma xierqa tal-governanza ekonomika dinjija biex tkun assigurata rappreżentanza aħjar tal-pajjiżi li qed jiżviluppaw fil-fora fejn jittieħdu d-deċiżjonijiet; jipproponi, għalhekk, li l-G20 titkabbar biex tinkludi talanqas rappreżentant wieħed tal-pajjiżi li qed jiżviluppaw, b'mod partikolari tal-pajjiżi l-anqas żviluppati, li jista' jkun il-president fil-kariga tal-G77;

23. Jistieden lill-Kummissjoni u lill-Istati Membri biex jiddedikaw attenzjoni partikolari għall-promozzjoni u għall-ħarsien tax-xogħol diċenti billi jimxu fuq ir-rakkomandazzjonijiet magħmula dwar dan is-suġġett mill-Organizzazzjoni Internazzjonali tax-Xogħol (ILO), li r-rwol tagħha għandu jiġi mwessa';

24. Jenfasizza l-ħtieġa li ngħaddu għal sistema internazzjonali ta' governanza li tipproteġi lin-nies u l-pajjiżi l-aktar vulnerabbli, speċjalment dawk l-aktar milquta mill-kriżi u bi xbieki ta' sikurezza ineffikaċi jew assenti;

25. Jinnota li l-isħubija tal-Fond Monetarju Internazzjonali approvat allokazzjoni ta' USD 250 biljun ta' Drittijiet Speċjali ta' Ġbid u li USD 18 biljun biss mid-Drittijiet Speċjali ta' Ġbid se jmorru għall-pajjiżi li qed jiżviluppaw; iħeġġeġ lill-Istati Membri u lill-komunità internazzjonali biex jesploraw il-proposta ta' Soros li l-pajjiżi sinjuri għandhom jallokaw id-Drittijiet Speċjali ta' Ġbid tagħhom f'fond għall-beni pubbliċi globali, bħall-ġlieda kontra l-bidla fil-klima u l-eradikazzjoni tal-faqar;

26. Jistieden lill-Kunsill u l-Kummissjoni biex jieħdu passi biex iwettqu ż-żieda tal-finanzjament għal istituzzjonijiet finanzjarji internazzjonali li kien hemm qbil dwarha fis-samit tal-G20;

27. Jitlob lill-Kunsill u l-Kummissjoni biex isostnu riforma ambizzjuża tal-Fond Monetarju Internazzjonali;

28. Jitlob li jkun hemm tisħiħ tal-kooperazzjoni makroekonomika fi ħdan il-G20, rwol aktar qawwi għas-sistema tan-Nazzjonijiet Uniti u r-riforma tal-istituzzjonijiet finanzjarji internazzjonali, biex tkun żgurata reazzjoni miftiehma għall-kriżi u għall-effetti tagħha fil-pajjiżi li qed jiżviluppaw;

29. Jiddispjaċih li s-settur finanzjarju ma tgħallimx għalkollox il-lezzjonijiet li ħarġu minn din il-kriżi bla preċedent, minkejja li għal din ir-raġuni bbenefika minn miżuri statali enormi ta' salvataġġ; jilqa', f'dan ir-rigward, l-impenn tal-mexxejja tal-G20 fis-samit ta' Settembru 2009 f'Pittsburgh li jiżguraw li s-settur finanzjarju jikkumpensa għall-ispejjeż tal-kriżi li s'issa ġarrab min iħallas it-taxxi, ċittadini oħra u s-servizzi pubbliċi kemm fl-ekonomiji avvanzati kif ukoll fil-pajjiżi li qed jiżviluppaw;

30. huwa tal-fehma sħiħa li jekk is-sistema bankarja tkun intaxxata dak ikun kontribut ġust mis-settur finanzjarju għall-ġustizzja soċjali dinjija; jitlob, minflok, li jkun hemm taxxa internazzjonali fuq it-transazzjonijiet finanzjarji sabiex is-sistema globali tat-taxxa tkun iktar ekwa u sabiex jiġu ġġenerati riżorsi addizzjonali għall-iffinanzjar tal-iżvilupp u tal-beni pubbliċi dinjija, b'mod partikolari l-adattament tal-pajjiżi li qed jiżviluppaw għat-tibdil fil-klima u l-effetti tiegħu;

31. Iħeġġeġ lill-Kummissjoni biex tippreżenta komunikazzjoni dwar kif taxxa fuq it-tranżazzjonijiet finanzjarji internazzjonali tista', inter alia, tgħin biex jintlaħqu l-Għanijiet ta' Iżvilupp tal-Millenju, tikkoreġi l-iżbilanċi globali u tippromwovi l-iżvilupp sostenibbli mad-dinja kollha;

32. Jitlob biex jitħejja rapport mill-Fond Monetarju Internazzjonali għal-laqgħa li jmiss tal-G20 dwar il-kontribut li s-sistema finanzjarja għandha tagħti biex jitħallsu l-piżijiet assoċjati mal-interventi tal-gvernijiet varji u biex tingħata ħarsa lejn il-piżijiet diretti u indiretti kollha imposti fuq il-finanzi pubbliċi, u b'mod partikolari, l-impatt tagħhom fuq il-baġits tal-pajjiżi li qed jiżviluppaw.

33. Jinnota bi tħassib kbir li hu mistenni li l-pajjiżi li qed jiżviluppaw jiffaċċaw diskrepanza finanzjarja ta' bejn USD 315 biljun fl-2010, u li l-piżijiet fiskali li qed jiżdiedu fil-pajjiżi li l-aktar huma vulnerabbli qed jipperikolaw USD 11.6 biljun ta' nfiq prinċipali fl-edukazzjoni, fis-saħħa, fl-infrastruttura u fil-protezzjoni soċjali; jikkunsidra xieraq, għaldaqstant, li jiġu esplorati r-raġunijiet li jiġġustifikaw ftehim mal-pajjiżi kredituri biex jiġi stabbilit moratorju temporanju jew tħassir tad-dejn għall-pajjiżi l-iktar fqar sabiex dawn ikunu jistgħu jimplimentaw politiki fiskali kontraċikliċi biex itaffu l-effetti gravi tal-kriżi; jipproponi li jsiri sforzi biex jiġu faċilitati arranġamenti għal arbitraġġ tad-dejn trasparenti;

34. Jilqa' l-inizjattivi tal-Istati Membri dwar l-implimentazzjoni ta' taxxi volontarji fuq l-emissjonijiet tal-avjazzjoni u dawk marittimi biex jikkontribwixxu għall-iffinanzjar tal-ispejjeż tal-mitigazzjoni u tal-adattazzjoni għall-bidla fil-klima fil-pajjiżi li qed jiżviluppaw u jistieden lill-Istati Membri biex jikkunsidraw li jimplimentaw taxxi simili;

35. b'konformità mar-riżoluzzjoni tiegħu tal-21 ta' Ottubru 2008, jistieden lill-Istati Membri u lill-Kummissjoni jiftiehmu ħalli, fi ħdan il-qafas tas-Sistema tal-Iskambju tal-Emissjonijiet tal-gassijiet tal-effett tas-serra tal-Unjoni Ewropea, jiddedikaw għall-anqas 25 % tad-dħul iġġenerat mill-irkant tal-kwoti tal-emissjonijiet tal-karbonju sabiex jappoġġjaw il-pajjiżi li qed jiżviluppaw biex ilaħħqu mal-bidla fil-klima;

36. Jistieden lill-Kummissjoni u lill-Istati Membri jappoġġjaw kull azzjoni għall-kumbittament tal-bidla klimatika, li qed tolqot lill-pajjiżi li qed jiżviluppaw l-agħar, u f'das-sens, itejbu t-trasferiment tat-teknoloġiji approprijati;

37. Jistieden lill-Kummissjoni u lill-Istati Membri jagħti aktar attenzjoni għar-rabta bejn il-kriżi ambjentali u l-kriżi tal-iżvilupp, u jħeġġiġhom jagħmel żvilupp sostenibbli u “tkabbir favur l-ambjent” bi prijoritajiet strateġiċi għall-UE; iħeġġeġ lill-UE tallokka flus addizzjonali għall-impenji tagħha biex tikkumbatti l-bidla klimatika fil-pajjiżi li qed jiżviluppaw, filwaqt li tqis in-numru kulma jmur jiżdied ta' refuġjati ambjentali;

38. Jilqa' l-impenn li l-Kunsill Ewropew ħa f'Ottubru 2009 biex l-Għanijiet ta' Iżvilupp tal-Millennju ma jiddgħajfux fil-ġlieda kontra t-tibdil fil-klima; iħeġġeġ lill-Kunsill biex, mill-aktar fis possibbli u fil-qafas tal-konklużjonijiet tas-samit ta' Kopenħagen u l-kompromessi tal-G20, jaqbel dwar impenji finanzjarji sodi li jippermettu li l-pajjiżi li qed jiżviluppaw jaffaċċaw il-kundizzjonijiet klimatiċi li qed jeħżienu, u jiżguraw li l-għajnuna meħtieġa minħabba l-kriżi ekonomika ma twassalx biex jerġgħu jaqgħu f'livell esaġerat ta' dejn estern;

39. Jenfasizza l-importanza ċentrali tal-fondi tal-migranti bħala flussi ta' kapital li jidħlu direttament fl-idejn tal-popolazzjonijiet fil-mira fil-pajjiżi li qed jiżviluppaw li jistgħu jużaw tali flejjes għall-bżonnijiet urġenti; jitlob lill-Istati Membri u lill-pajjiżi benefiċjarji biex jiffaċilitaw it-trasferiment tal-fondi tal-migranti u biex jaħdmu lejn it-tnaqqis tal-ispejjeż tagħhom;

40. Jilqa' l-impenn tal-mexxejja tal-G8 fis-samit ta' L'Aquila, l-Italja, f'Lulju 2009 li jnaqqsu l-ispejjeż tat-trasferiment tal-fondi tal-migranti minn 10 % għal 5 % f'ħames snin; jemmen li l-kompetizzjoni mtejba fis-suq u qafas regolatorju iktar wiesa' huma miżuri essenzjali biex inaqqsu l-ispejjeż marbuta mat-transazzjonijiet tal-fondi tal-migranti, filwaqt li jħeffu l-adozzjoni ta' teknoloġiji ġodda u jippromwovu l-inklużjoni finanzjarja għall-fqar fil-pajjiżi li qed jiżviluppaw;

41. Jappoġġja l-ħolqien ta' inizjattivi pubbliċi-pubbliċi u pubbliċi-privati konġunti għall-iżvilupp, ibbażati fuq aġir pubbliku bl-appoġġ ta' donaturi privati u skont il-prijoritajiet tal-pajjiżi msieħba, bħala mezz biex jiżdied l-investiment responsabbli u sostenibbli fil-pajjiżi li qed jiżviluppaw u biex jiġi ffaċilitat it-trasferiment tat-teknoloġija;

42. ifakkar fir-rwol kruċjali tal-organizzazzjoni tas-soċjetà ċivili, tal-awtoritajiet lokali u tal-kooperazzjoni deċentralizzata fil-ġestjoni tal-konsegwenzi tal-kriżi ekonomika u tal-proċess ta' żvilupp; jistieden lill-Kummissjoni, f'dan ir-rigward, biex tagħmel id-deċentralizzazzjoni settur ta' prijorità għall-finanzjament ta' għajnuna Ewropea fil-pajjiżi li qed jiżviluppaw;

43. Jilqa' l-approvazzjoni tal-mekkaniżmu tal-vulerabilità FLEX għall-appoġġ lejn il-pajjiżi tal-Afrika, il-Karibew u l-Paċifiku biex jiġu ffaċċati l-konsegwenzi soċjali tal-kriżi u jinsisti li l-fondi jiġu żborstati malajr; itenni, madankollu, it-tħassib tiegħu dwar kif il-Kummissjoni se tagħmel tajjeb għal-lakuna fil-finanzjament ikkawżata fis-snin futuri mill-allokazzjoni bil-quddiem ta' appoġġ għall-baġit mill-bidu tal-perjodu;

44. Iqis il-kummerċ bħala l-qawwa prinċipali tat-tkabbir ekonomiku u tat-tnaqqis tal-faqar fil-pajjiżi li qed jiżviluppaw u jitlob lill-Unjoni Ewropea u lill-Istati Membri biex jużaw l-influwenza internazzjonali tagħhom sabiex l-iżvilupp jibqa' fil-qalb tan-negozjati taċ-Ċiklu ta' Doha u sabiex jintemm b'suċċess u jkun ġust u orjentat lejn l-iżvilupp filwaqt li jtejbu l-iffokar tal-politika tal-UE dwar l-Għajnuna għall-Kummerċ favur il-faqar;

45. Jisħaq li, skont it-termini tal-Artikolu 208 tat-Trattat dwar il-Funzjonament tal-Unjoni Ewropea, l-UE għandha tiżgura li l-politiki tagħha dwar il-kummerċ, is-sigurtà, il-migrazzjoni, l-agrikoltura, u oqsma oħrajn, iservu ħalli, min-naħa l-waħda, jibbenefikaw koerentement minnhom il-pajjiżi li qed jiżviluppaw, u min-naħa l-oħra, tkun promossa sistema ta' finanzjament u kummerċ internazzjonali ġusta li tiffavorixxi l-iżvilupp;

46. Ifakkar li l-prinċipju tal-koerenza tal-politiki għall-iżvilupp li hu speċifikat fit-Trattati tal-UE, huwa kunċett fundamentali biex jintlaħqu l-Għanijiet ta' Iżvilupp tal-Millennju; iħeġġeġ lill-UE biex konsegwentement tiżviluppa politika kummerċjali li tkun konsistenti u koerenti mal-ilħuq tal-Għanijiet ta' Żvilupp tal-Millennju; jitlob li jitfasslu mekkaniżmi legali b'saħħithom li jiżguraw li l-UE tinżamm responsabbli għall-impenji tagħha favur il-koerenza tal-politiki;

47. Jitlob li jkun hemm koerenza aħjar bejn l-għajnuna għall-iżvilupp u l-politiki l-oħra tal-UE; jinnota, pereżempju, li l-kummerċjalizzazzjoni tal-prodotti agrikoli ssussidjati mill-UE tista' tmur kontra l-ħolqien ta' swieq sodi għall-prodotti ta' bdiewa fqar lokali u b'hekk ixxejjen l-isforzi magħmula mill-proġetti li jippruvaw isaħħu l-agrikoltura lokali;

48. Huwa konvint li konklużjoni ekwilibrata, ġusta u orjentata lejn l-iżvilupp tar-Rawnd ta' Doħa tgħin fl-irkupru ekonomiku mill-kriżi u tikkontribwixxi għat-tafja tal-faqar fil-pajjiżi qed jiżviluppaw, il-ħolqien ta' impjiegi ta' kwalità tajba u tnaqqis fil-prezzijiet tal-konsumatur; għalhekk huwa mħasseb ħafna bin-nuqqas ta' progress fin-negozjati tar-Rawnd ta' Doħa;

49. Jirrimarka li, biex tinkiseb aktar stabbiltà finanzjarja u biex jittejjeb il-funzjonament tas-sistema kummerċjali globali fi ħdan id-WTO, hemm bżonn li jsir progress lejn sistema monetarja u finanzjarja internazzjonali ġdida msejsa fuq regoli multilaterali li jindirizzaw il-problemi speċifiċi tal-pajjiżi li qed jiżviluppaw u li tkun integrata fil-qafas tan-Nazzjonijiet Uniti;

50. Ifakkar li l-istrateġija tal-Għajnuna għall-Kummerċ hija mmirata għall-pajjiżi li qed jiżviluppaw u li huma l-anqas żviluppati biex tingħatalhom għajnuna ħalli jinnegozjaw, jimplimetnaw u jibbenefikaw mill-ftehimiet tal-kummerċ, jespandu l-kummerċ tagħhom u jaċċelleraw l-eradikazzjoni tal-faqar; jitlob lill-Kummissjoni u lill-Istati Membri jiżguraw li l-impennji favur objettiv tal-UE għal EUR 2 biljun fis-sena sal-2010 jintlaħaq; jitlob lill-Kummissjoni tippreżenta informazzjoni u figuri dettaljati dwar il-linja baġitarji użati għall-finanzjamanet tal-assistenza marbuta mal-kummerċ u l-Għajnuna għall-Kummerċ (b'żieda mal-linja baġitarja 20 02 03) u għall-finanzjament tal-Għajnuna għall-Kummerċ ġej mill-baġit tal-UE;

51. Jafferma mill-ġdid il-fatt li l-Ftehimiet ta' Sħubija Ekonomika (EPAs) għandhom ikunu intiżi bħala għodod favur l-iżvilupp u ma għandhomx jiġu perċepiti biss bħala strumenti għall-kummerċ internazzjonali; iħeġġeġ lill-Kummissjoni taħdem favur konklużjoni rapida tan-negozjati, filwaqt li tqis il-mezzi li bihom l-provvedimenti tal-EPA jista' jkollhom impatt fuq l-abilità tal-pajjiżi ACP li jibqgħu fil-wiċċ matul il-kriżi;

52. Jinnota li t-tnaqqis sinifikattiv fid-dħul mill-esportazzjoni f'bosta pajjiżi li qed jiżviluppaw, u b'mod partikolari fil-pajjiżi l-anqas żviluppati, naqqas it-tkabbir u l-iżvilupp fin-Nofsinhar; jistieden lill-Kummissjoni – meta tkun qed tinnegozja u timplimenta l-ftehimiet tal-kummerċ, b'mod partikolari l-Ftehimiet għas-Sħubija Ekonomika – issaħħaħ il-koerenza fil-politika tal-UE għall-iżvilupp u, fost ħwejjeġ oħra, għall-promozzjoni tax-xogħol deċenti, il-ġid u l-ħolqien tal-impjiegi u li tiżgura asimmetrija adegwata u perijodi tranżitorji fl-impennji għall-kummerċ kif ukoll ir-rispett għall-prijoritajiet f'kull pajjiż u konsultazzjoni adegwata tal-atturi fundamentali u s-soċjetà ċivili;

53. Huwa tal-fehma li l-pajjiżi li qed jiżviluppaw, li huma partikolarment dipendenti fuq il-finanzjament tal-kooperazzjoni għall-iżvilupp u huma orjentati ħafna lejn l-esportazzjoni, s'issa huma l-aktar li ntlaqtu mill-kriżi, minħabba li l-flussi finanzjarji mit-Tramuntana lejn in-Nofsinhar kulma jmur dejjem aktar qed jinxfu u s-swieq interni ta' bosta pajjiżi li qed jiżviluppaw mhumiex b'saħħithom biżżejjed biex jagħmlu tajjeb għat-tnaqqis fl-esportazzjoni;

54. Jitlob lill-Kummissjoni tikkonduċi valutazzjoni tad-dipendenza fl-esportazzjoni tal-pajjiżi tal-ACP u l-kompatibilità tagħha mal-objettivi tal-iżvilupp fl-inkartament tal-istrateġija ta' kull pajjiż;

55. Jinnota s-Sistema Globali ta' Preferenzi għall-Kummerċ (GSTP), mekkaniżmu mwaqqaf minn 22 pajjiż li qed jiżviluppa biex jitnaqqsu t-tariffi u ostakli oħra għall-esportazzjoni tal-beni kkumerċjati bejniethom, f'tentattiv li jitkattar il-kummerċ Nofsinhar-Nofsinhar u li jagħmlu aktar indipendenti mit-turbolenzi tal-kummerċ globali;

56. Jemmen li l-protezzjoniżmu mhux reazzjoni solida għall-kriżi u jisħaq mal-Unjoni Ewropea biex tagħmel dak li hu fir-responsabilità tagħha billi tnaqqas ix-xkiel kummerċjali u s-sussidji tal-Unjoni li jgħawġu l-kummerċ li kkawżaw tant dannu għall-pajjiżi li qed jiżviluppaw;

57. Huwa tal-fehma li l-politika tal-UE għall-iżvilupp għandha tirrispetta kemm l-interessi tal-UE kif ukoll dawk tal-pajjiżi li qed jiżviluppaw, u jikkunsidra li l-ftuħ reċiproku tas-swieq ma għandux jinkiseb a skapitu tal-istabbiltà ekonomika fil-pajjiżi li qed jiżviluppaw u jirrikjedi oqfsa superviżorji u regolatorji ekwivalenti; jitlob lill-Kummissjoni, lill-Kunsill u lill-Bank Ewropew tal-Investiment biex l-għoti ta' mikrokreditu lill-intrapriżi ta' daqs żgħir u medju u lill-bdiewa ż-żgħar isir prijorità tal-kooperazzjoni għall-iżvilupp, biex b'hekk jitrawmu strutturi ekonomiċi reġjonali sostenibbli;

58. Jistieden lill-Kummissjoni tiżgura li jittieħdu miżuri biex jinkisbu l-objettivi fit-tul għall-iżvilupp, filwaqt li jħejji għall-iżvilupp sostnut kif ukoll għall-assistenza umanitarja matul il-perijodu meta l-piż tal-kriżi fuq il-pajjiżi li qed jiżviluppaw ikun l-agħar;

59. Jenfasizza li l-iskala, il-fond u l-kumplessità tal-kriżi finanzjarja huma marbutin mal-qasma bejn l-iżvilupp tal-finanza u l-ekonomija reali, l-eżistenza ta' żbilanċi internazzjonali li qed jikbru u problemi ambjentali li qed jeħżienu fil-pjaneta, u li jridu jiġu korretti biex is-sistema ekonomika terġa' tiġi indirizzata lejn it-triq ta' żvilupp globali sostenibbli;

60. Jesprimi t-tħassib kbir tiegħu dwar il-fatt li l-impatti negattivi tar-refuġji fiskali jistgħu jkunu xkiel insuperabbli għall-iżvilupp ekonomiku fil-pajjiżi foqra, billi jirfsu fuq is-sovrenità ta' pajjiżi oħra, jagħmlu dannu lill-effiċjenza tas-swieq finanzjarji u l-allokazzjoni tar-riżorsi, jipperikolaw is-sistemi nazzjonali ta' tassazzjoni u jżidu l-ispejjeż tas-tassazzjoni, joħolqu inċentivi għall-kriminalità ekonomika, u jagħmlu ħsara lid-dħul privat, it-tmexxija tajba u t-tkabbir ekonomiku, u b'hekk jimpedixxu lill-pajjiżi li qed jiżviluppaw milli jinvestu fis-servizzi pubbliċi, fl-edukazzjoni, fis-sigurtà soċjali u fil-benessri tal-bniedem;

61. Jenfasizza li r-rifuġji fiskali u ċ-ċentri offshore jinkoraġġixxu strateġiji biex jiġu evitati t-taxxi (pereżempju, permezz tal-abbuż tal-prezzijiet tat-trasferimenti), l-evażjoni fiskali u l-ħarba illeċita tal-kapital; b'mod partikolari, jenfasizza li l-frodi fiskali fil-pajjiżi li qed jiżviluppaw twassal għal telf annwali tad-dħul fiskali li jikkorrispondi għal għaxar darbiet l-ammont ta' għajnuna għall-izvilupp mogħtija mill-pajjiżi żviluppati; iħeġġeġ, għaldaqstant, lill-Istati Membri biex iqiegħdu l-ġlieda kontra r-rifuġji fiskali, l-evażjoni fiskali u l-ħarba illeċita tal-kapital mill-pajjiżi żviluppati fost l-ogħla prijoritajiet tagħhom; itenni, f'dan il-kuntest, il-konvinzjoni tiegħu li l-iskambju awtomatiku tal-informazzjoni għandu jiġi estiż globalment u jiġi implimentat fi ħdan qafas multilaterali;

62. Jinnota li hemm tużżani ta' rifuġji fiskali mad-dinja kollha li jintużaw saħansitra minn xi kumpaniji bbażati fl-OECD ħalli jevitaw li jħallsu t-taxxi lil dawk il-pajjiżi li qed jiżvilupppaw fejn ikollhom attivitajiet ta' qligħ jew inkella lill-pajjiżi tal-oriġini tagħhom; jitlob lill-Kummisjoni biex tirrapporta dwar kif l-iskambju awtomatiku tal-informazzjoni jista' jiġi estiż globalment u dwar kif jistgħu jiġu implimentati sanzjonijiet għar-rifuġji fiskali li ma jikkooperawx u għall-utenti tagħhom, kif ukoll dwar kif ir-rappurtar għal kull pajjiż individwali rigward il-profitti u t-taxxi mħallsa jista' jsir regola għall-kumpaniji transnazzjonali fl-UE;

63. Jirrikonoxxi li l-ftehimiet ta' skambju tal-informazzjoni fiskali ma jeliminaw la l-istrutturi dannużi tas-sistemi fiskali delimitati, la n-nuqqas ta' reġistri pubbliċi u lanqas ma jinfurzaw il-preżentazzjoni tal-kontabilità, il-verifika jew iż-żamma tar-rekords; jilqa' l-isforzi tal-G20 u tal-Organizzazzjoni għall-Kooperazzjoni Ekonomika u għall-Iżvilupp (OECD) biex jieħdu passi kontra r-refuġji fiskali, imma jinnota u jiddispjaċih li l-kriterji stabbiliti, il-ftehimiet ta' skambju tal-informazzjoni fiskali u l-proċeduri eżistenti mhux se jkunu biżżejjed biex tingħeleb il-problema tar-refuġji fiskali u tal-flussi finanzjarji illegali; jitlob lill-Organizzazzjoni għall-Kooperazzjoni Ekonomika u għall-Iżvilupp, lill-G20 u lill-Unjoni Ewropea biex jadottaw kriterji iktar stretti għall-identifikazzjoni tar-refuġji fiskali u biex jaħdmu lejn ftehima ta' skambju tal-informazzjoni fiskali li tkun awtomatika, multilaterali u li torbot internazzjonalment u li tipprevedi miżuri li jikkombattu n-nuqqas ta' osservanza;

64. Jitlob lill-UE, lill-Istati Membri tagħha u lill-Istituzzjonijiet Finanzjarji Internazzjonali biex jappoġġjaw lill-pajjiżi li qed jiżviluppaw fil-bini tad-dħul tagħhom u biex jappoġġjaw il-bini tal-kapaċitajiet fis-tassazzjoni;

65. Jinnota li nofs il-flussi finanzjarji illegali mill-pajjiżi li qed jiżviluppaw huma marbuta mal-prezzijiet foloz li jingħataw lill-kummerċ u jsaħħaħ is-sejħa tiegħu għal ftehima finanzjarja globali vinkolanti ġdida li tobbliga lill-korporazzjonijiet transnazzjonali, inklużi s-sussidjarji varji tagħhom, biex awtomatikament jiżvelaw il-profitti magħmula u t-taxxi mħallsa fuq bażi ta' pajjiż b'pajjiż, sabiex tiġi żgurata t-trasparenza dwar il-bejgħ, il-profitti u t-taxxi f'kull ġurisdizzjoni fejn ikunu jinsabu;

66. Jistieden lill-Kumissjoni attivament tippromwovi r-responsabilità soċjali u ambjentali (CSR) biex ikun permess monitoraġġ effettiv tal-impatt – soċjali, ambentali, u f'termini ta' rispett tal-jeddijiet tal-bniedem – tal-operazzjonijiet tal-impriżi transnazzjonali u tas-sussidjarji fil-pajjiżi li qed jiżviluppaw;

67. Jinnota bi tħassib li d-deterjorament ulterjuri tal-benessri ekonomiku tal-pajjiżi li qed jiżviluppaw jista' jwassal għal livelli għoljin b'mod inaċċettabbli tal-qgħad u żieda fil-migrazzjoni ekonomika; iżid li l-flussi migratorji ta' dan it-tip jistgħu jwasslu għal “eżodu tal-aħjar imħuħ” mill-pajjiżi li qed jiżviluppaw u jistgħu jkunu ta' ħsara għat-tkabbir ekonomiku tagħhom fil-ġejjieni;

68. Jinnota l-ħtieġa għal żvilupp reali fis-sistemi bankarji fil-pajjiżi qed jiżviluppaw bħala miżuri konkreta biex ikunu żgurati l-investimenti u l-iżvilupp u t-tkabbir tas-settur finanzjarju, il-flus mibgħuta lura mill-migranti u l-iskambji kummerċjali u oħrajn relevanti, li jwasslu għall-koeżjoni soċjali u l-istabilità politika u ekonomika;

69. Jilqa' l-inizjattiva tal-Irkupru tal-Assi Misruqa (Stolen Asset Recovery) mill-Uffiċċju tan-Nazzjonijiet Uniti tad-Drogi u l-Kriminalità u mill-Bank Dinji biex tgħin lill-pajjiżi li qed jiżviluppaw fil-ġlieda kontra l-korruzzjoni, l-attivitajiet kriminali u l-evażjoni tat-taxxa u jitlob li tiġi rratifikata l-Konvenzjoni tan-Nazzjonijiet Uniti Kontra l-Korruzzjoni mill-Istati Membri;

70. Jisħaq fuq l-importanza li l-pajjiżi li qed jiżviluppaw jingħatalhom appoġġ ħalli jibnu kapaċitajiet effikaċi biex ikabbru, fl-interessi tagħhom stess, il-ġlieda kontra l-korruzzjoni u l-istat tad-dritt, il-governanza tajba u t-trasparenza fil-finanzi pubbliċi tagħhom biex itejbu l-prevedibilità, l-implimentazzjoni u l-kontroll tal-baġit; jenfasizza l-importanza tas-sorveljanza parlamentari fuq il-finanzi pubbliċi; jinsisti fuq il-ħtieġa li jittejbu l-istandards internazzjonali tal-kontabilità għall-prevenzjoni tal-prattiki tal-evitar u l-evażjoni tat-taxxi, inkluż ir-rekwiżit li l-kumpaniji transnazzjonali jfasslu rapporti finanzjarji għal kull pajjiż individwali;

71. Jilqa' l-infurzar tal-Bank Ewropew tal-Investiment tal-politika eżistenti tagħha lejn iċ-Ċentri Finanzjarji Barra mix-Xtut; jitlob lill-Unjoni Ewropea, l-Istati Membri u lill-Bank Ewropew tal-Investiment biex jieħdu rwol fuq quddiem fil-ġlieda kontra r-rifuġji fiskali billi jadottaw regoli ta' akkwist pubbliku u l-ħlasijiet tal-fondi pubbliċi li jipprojbixxu li kwalunkwe kumpanija, bank jew istituzzjoni oħra li jiġu rreġistrati f'refuġju fiskali jibbenefikaw mill-fondi pubbliċi; jistieden lill-BEI biex jikkunsidra, bħala parti mil-linji gwida mtejba tiegħu, il-ħtieġa li l-kumpaniji u intermedjarji finanzjarji jirrappurtaw dwar l-attivitajiet tagħhom fuq bażi ta' pajjiż b'pajjiż;

72. Jinnota li l-BEI għamel sforzi biex jiżgura li l-garanziji u l-investimenti tiegħu ma jiġux eżegwiti permezz ta' rifuġji fiskali; jitlob lill-BEI biex jieħu l-miżuri addizjonali meħtieġa biex jiżgura li dan ma jseħħx b'mod indirett; jitlob lill-BEI biex jirrapporta dwar l-implimentazzjoni tal-politika tiegħu rigward iċ-ċentri finanzjarji offshore; jitlob lill-BEI biex jgħasses b'mod partikulari meta jkun qed jistabbilixxi l-kundizzjonijiet jew il-kriterji ta' kundizzjonalità sabiex ikun konformi mal-objettivi tal-politika tal-UE, kif ukoll mal-kunċett tal-ILO ta' “xogħol diċenti” sabiex tiġi żgurata l-massimizzazzjoni tal-għajnuna, l-inklużjoni tan-negozji lokali u l-ġlieda kontra l-korruzzjoni; huwa tal-fehma li l-BEI għandu jiffoka l-politika ta' reklutaġġ tiegħu favur l-għarfien dwar l-ambjent u l-iżvilupp;

73. Jirrikonoxxi r-reviżjoni intermedjarja kurrenti tal-attività ta' self estern tal-Bank Ewropew tal-Investiment u l-arranġamenti ta' kooperazzjoni, li għandhom jitlestew fl-2010 u li fihom il-Parlament Ewropew jaġixxi bħala koleġiżlatur, bħala opportunità kbira biex jiżdied l-irwol tal-Bank Ewropew tal-Investiment fil-kooperazzjoni għall-iżvilupp bl-objettiv prinċipali li jintlaħqu l-Għanijiet ta' Żvilupp tal-Millennju sal-2015; iqis li għaldaqstant tkun żgurata l-prijorità għall-proġetti li jimmiraw it-tnaqqis tal-faqar;

74. Jiddeplora t-trend 'l isfel fl-investiment fl-agrikoltura fil-pajjiżi li qed jiżviluppaw, li bdiet mis-snin 1980 u jħeġġeġ lill-Kummissjoni li tqiegħed is-sigurtà tal-ikel bħala prijorità fil-politiki ta' żvilupp tal-Unjoni u għalhekk iżżid l-appoġġ għall-agrikoltura, l-aktar il-produzzjoni tal-ikel u l-iżvilupp rurali;

75. Iqis li wieħed mill-ostakoli ewlenin għall-iżvilupp ekonomiku fil-pajjiżi li qed jiżviluppaw jinsab fl-aċċess limitat li jgawdu l-imprendituri potenzjali għall-kreditu u l-mikrokreditu; jenfasizza, barra minn hekk, li fil-parti l-kbira tal-każijiet il-garanziji għall-krediti mhumiex disponibbli; jistieden lill-Kummissjoni u lill-BEI, għaldaqstant, biex jiżviluppaw sewwa l-programmi ta' aċċess għall-kreditu u l-mikrokreditu;

76. Jitlob lill-Kummissjoni u lill-Istati Membri jappoġġjaw il-miżuri li jtaffu l-aċċess tal-pajjiżi li qed jiżviluppaw għall-kreditu, inkluża l-kapitalizzazzjoni sostanzjali tal-banek ta' żvilupp multilaterali u l-ħolqien ta' qafas li jippermetti l-liċenzjar ta' diversità ta' fornituri ta' servizzi finanzjarji li jissodisfaw il-ħtiġiet taċ-ċittadini lokali;

77. Jistieden lill-Kummissjoni biex tqis bis-sħiħ ir-rakkomandazzjonijiet espressi f'dan ir-rapport meta tfassal il-proposta għal deċiżjoni dwar il-mandat ta' self estern tal-Bank Ewropew tal-Investiment wara r-reviżjoni intermedjarja;

78. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Isati Membri, lill-organizzazzjonijiet tan-Nazzjonijiet Uniti, lill-Fond Monetarju Internazzjonali u lill-Bank Dinji, lill-Gvernaturi tal-Fond Monetarju Internazzjonali u tal-Bank Dinji tal-Istati Membri tal-Unjoni Ewropea, kif ukoll lill-pajjiżi tal-G20.

(1) ĠU C 46, 24.2.2006, p. 1.

(2) Konklużjonijiet tal-Kunsill tal-15 ta' Mejju 2007, dok. 9558/07.

(3) Testi adottati, P7_TA(2009)0102.

(4) Testi adottati, P7_TA(2009)0029.

(5) Testi adottati, P7_TA(2009)0028.

(6) Testi adottati, P6_TA(2009)0185.

(7) ĠU C 290 E, 29.11.2006, p. 396.

(8) Kawża C-155/07, il-Parlament Ewropew kontra l-Kunsill tal-Unjoni Ewropea; ĠU C 327, 20.12.2008, p. 2.

(9) ĠU L 140, 5.6.2009, p. 63.